เงินดอลลาร์อ่อนลง ดันบาทแข็งขึ้น
โดย...อัญชลี ซิงห์ ผู้ชำนาญการ
7 มี.ค. 2559

โดย...อัญชลี ซิงห์ ผู้ชำนาญการ
เรามองว่าเงินบาทจะเคลื่อนไหวในกรอบ 35.25-35.55 ในสัปดาห์นี้ โดยเงินบาทอาจพยายามแข็งค่าขึ้นมาทดสอบเนวรับสำคัญที่ 35.25 อีกครั้ง หลังจากที่แข็งค่าขึ้นมาตามสกุลเงินประเทศตลาดเกิดใหม่อย่างต่อเนื่องในสัปดาห์ก่อน โดยนักลงทุนกลับมาอยู่ในภาวะกล้าเสี่ยงอย่างชัดเจนเละความเชื่อมั่นในตลาดปรับดีขึ้น หลังจากที่ราคาน้ำมันแตะระดับสูงที่สุดในรอบ 8 สัปดาห์ เนื่องจากการเก็งกำไรของนักลงทุนเกี่ยวกับการหารือเพื่อคงปริมาณการผลิตน้ำมันของสมาชิกโอเปกและผู้ผลิตน้ำมันรายใหญ่ในกลางเดือนนี้ ปัจจัยขับเคลื่อนตลาดค่าเงิน คือ ตัวเลขการจ้างงานนอกภาคเกษตรของสหรัฐที่ออกมาเมื่อวันศุกร์ที่แล้ว ถ้าดีกว่าคาดอาจทำให้นักลงทุนหันกลับมามองเรื่องการขึ้นดอกเบี้ยของธนาคารกลางสหรัฐ (เฟด) อีกครั้งและหนุนให้เงินดอลลาร์แข็งค่า
นอกจากนี้ จะต้องติดตามการประชุมของธนาคารกลางยุโรปในวันพฤหัสบดีนี้ เนื่องจากนักลงทุนมองว่าธนาคารกลางยุโรปจะออกมาตรการกระตุ้นเศรษฐกิจเพิ่มเติม โดยการสำรวจของ Reuters พบว่านักวิเคราะห์คาดว่าธนาคารกลางยุโรปจะลดดอกเบี้ยลงอีก 0.1% มาที่ -0.4% และเพิ่มปริมาณการเข้าซื้อสินทรัพย์อีกเดือนละ 1 หมื่นล้านยูโร ทำให้ปริมาณการอัดฉีดเงินเข้าระบบเพิ่มขึ้นมาที่เดือนละ 7 หมื่นล้านยูโร
เงินบาท เปิดตลาดที่ 35.730 ค่าเงินบาทแข็งค่าขึ้นทั้งสัปดาห์ แม้ว่าตัวเลขเศรษฐกิจของไทยออกมาไม่ดี โดยเงินเฟ้อของไทยในเดือน ก.พ. คงอยู่ในระดับต่ำที่ -0.5% แต่เงินบาทแข็งค่าขึ้นเช่นเดียวกับสกุลเงินอื่นๆ ในภูมิภาค เนื่องจากราคาน้ำมันเพิ่มขึ้น ประกอบกับตัวเลขเศรษฐกิจสหรัฐยังชะลอตัว จึงทำให้นักลงทุนมองว่าเฟดจะยังไม่ขึ้นดอกเบี้ยเร็วๆ นี้ นักลงทุนจึงเข้ามาเก็งกำไรระยะสั้นในประเทศตลาดเกิดใหม่ สะท้อนจากนักลงทุนต่างชาติเข้าซื้อหุ้นกว่า 13,139 และพันธบัตรกว่า 6,577 ล้านบาท ทำให้เงินบาทเข็งค่าปิดตลาดที่ 35.40 แข็งค่าที่สุดนับตั้งแต่วันที่ 12 ก.พ.
เงินยูโร  เปิดตลาดที่ 1.0931 และอ่อนค่าลงในช่วงแรกของสัปดาห์ เนื่องจากตัวเลขเศรษฐกิจของยุโรปออกมาไม่ดี โดยคาดการณ์เงินเฟ้อของนักลงทุนในอีก 5 ปีข้างหน้าลดลงมากกว่าคาด มาอยู่ที่ระดับ 1.38% สะท้อนถึงความเสี่ยงเงินฝืดของยูโรโซนที่ปรับเพิ่มขึ้น หลังจากอัตราเงินเฟ้อในสหภาพยุโรปลดลงมาต่ำกว่าศูนย์ ที่ -0.2%YoY ในเดือน ก.พ. ตามราคาน้ำมัน แต่หลังจากนั้นเงินยูโรแข็งค่าขึ้นในวันศุกร์เนื่องจากดัชนี PMI ภาคการบริการปรับขึ้นมาที่ 53.3 ในเดือน ก.พ. สูงกว่าระดับ 53 ที่ตลาดคาดไว้ อย่างไรก็ตาม เจ้าหน้าที่ระดับสูง 2 คนจากธนาคารกลางยุโรปได้ออกมาแสดงความกังวลต่อผลกระทบของเศรษฐกิจโลกต่อการเติบโตของเศรษฐกิจและอัตราเงินเฟ้อในยุโรป ทำให้นักลงทุนมองว่าธนาคารกลางของยุโรปจะผ่อนคลายนโยบายการเงินเพิ่มเติมในการประชุมวันที่ 10 มี.ค.นี้ ส่งผลให้เงินยูโรกลับมาอ่อนค่าและปิดตลาดที่ 1.0966
เงินเยน เปิดตลาดที่ 113.84 เงินเยนผันผวนที่สุดเมื่อเทียบกับสกุลเงินอื่นๆ โดยอ่อนค่าลงในช่วงต้นสัปดาห์ เนื่องจากตัวเลขเศรษฐกิจของสหรัฐออกมาดีกว่าที่ตลาดคาดไว้และหนุนให้เงินดอลลาร์แข็งค่าขึ้น หลังจากนั้นการประชุม G20 ไม่ได้มีนโยบายที่ชัดเจนเกี่ยวกับการกระตุ้นเศรษฐกิจโลกและนโยบายป้องกันสงครามค่าเงิน ทำให้นักลงทุนมองว่าธนาคารกลางญี่ปุ่นจะยังคงเพิ่มการอัดฉีดเงินเข้าตลาด จึงทำให้เงินเยนอ่อนค่าลง ตามการลดลงของความต้องการสินทรัพย์ปลอดภัย ขณะที่ตลาดหุ้นทั่วโลกและค่าเงินของประเทศตลาดเกิดใหม่ปรับขึ้นอย่างรวดเร็วจากการคลายความกังวลของนักลงทุน สิ้นสุดสัปดาห์เงินเยนปิดตลาดที่ 113.73
สัปดาห์ที่ผ่านมา การออกหุ้นกู้ของบริษัทต่างๆ เช่น หุ้นกู้ของบริษัท เพซ ดีเวลลอปเมนท์ คอร์ปอเรชั่น ที่ไม่มีการจัดทำอันดับความน่าเชื่อถือ ออกเสนอขายให้ผู้ลงทุนสถาบันและผู้ลงทุนรายใหญ่ รุ่นอายุ 1 ปี 6 เดือน ดอกเบี้ยคงที่ 5.50% มูลค่า 1,100 ล้านบาท และรุ่นอายุ 2 ปี ดอกเบี้ยคงที่ 7.00% มูลค่า 523 ล้านบาท  นอกจากนั้น บริษัท มั่นคงเคหะการ อันดับความน่าเชื่อถือ BBB ออกเสนอขายหุ้นกู้ให้ผู้ลงทุนรายใหญ่และผู้ลงทุนสถาบัน รุ่นอายุ 3 ปี 8 เดือน อัตราดอกเบี้ยคงที่ 4.50% มูลค่า 500 ล้านบาท ในวันที่ 29 ก.พ.ที่ผ่านมาทริสเรทติ้งประกาศลดอันดับเครดิตองค์กรของ บริษัท ถิรไทย (TRT) จาก BBB+ เป็น BBB จากผลการดำเนินงานที่อ่อนตัวลงและภาระหนี้ที่สูงขึ้น โดย TRT มียอดหุ้นกู้และตั๋วแลกเงินคงค้างในตลาดตราสารหนี้ทั้งสิ้น 1,050 ล้านบาท แม้จะไม่มีการซื้อขายหุ้นกู้ TRT ภายในสัปดาห์ที่ผ่านมา แต่ผลตอบแทน Mark to market ของ TRT ก็สูงขึ้นมากกว่า 10 bps
สัปดาห์ที่ผ่านมาหุ้นกู้ในตลาดรองมีอัตราผลตอบแทนลดลงมาก โดยเฉพาะหุ้นกู้ระยะยาวจากสภาพคล่องที่ล้นของตลาด โดยอัตราผลตอบแทนปรับลดลงรุนแรงหลังผลการประมูลพันธบัตรรุ่นอายุ 10 ปี (LB25DA) มีอัตราการเข้าร่วมประมูลต่อจำนวนพันธบัตรถึง 2.87 เท่า จากจำนวนพันธบัตร 1.3 หมื่นล้านบาท